Chiefs skok Crusaders in Hamilton | Netwerk24
Chiefs skok Crusaders in Hamilton
Deur Sportredaksie 08 Februarie 2020 10:31
Hoe op aarde het die Chiefs Saterdag daarin geslaag om die Crusaders, die afgelope drie jaar die Superrugby-kampioen, in Hamilton te klop?
Die Chiefs het teen die verwagting in met 25-15 gewen. Dit nadat hulle teen rustyd met 8-12 agter was, en bloot gelyk het of hulle gelukkig was om nie verder agter te wees nie.
Die Crusaders se George Bridge loop hom Saterdag vas teen Damian McKenzie van die Chiefs. Foto: Getty Images
Met 'n kookwater-David Havili aan die spits, het die Crusaders in die eerste helfte net te veel vrae aan die Chiefs gevra.
Havili het met slim skoppies, goeie aangeë en 'n oog vir 'n gaping sy span op die voorvoet geplaas.
Dit het natuurlik gehelp dat die Crusaders se vaste vyf die oorhand in die skrums en die lynstane gehad het. Dit het balbesit beteken – en daarmee is die wêreld omtrent jou speelplek.
Kort ná rustyd het Havili wel 'n blaps begaan wat tot die Chiefs se tweede drie gelei en die tuisspan die eerste keer die voortou laat neem het. Teen hierdie tyd het die Chiefs begin spoed optel en geglo 'n oorwinning is binne hul bereik.
Damian McKenzie, wat sowat 'n jaar langs die kantlyn was met 'n besering, het in die tweede helfte 'n al hoe groter invloed op die wedstryd gehad.
Toe het die Chiefs se voorspelers eindelik wakker geskrik en die Crusaders laat les opsê by die afbreekpunte, met Lachlan Boshier die groot breker.
Chiefs 25 (8): Drieë: Solomon Alaimalo, Te Toiroa Tahuriorangi, Sean Wainui. Doelskoppe: Aaron Cruden (2). Strafdoele: Cruden (2).